Tartu linna kassatähed
Tartu linna kassatähed olid käibel Põhja-Liivimaal ja Eestimaal aastail 1812–1837. Kassatähtede väljaandmise põhjuseks olid Tartu linna majanduslikud raskused pärast 1775. aasta tulekahju (uue raekoja ehitamine, sõjalised kohustused ja kulutused politseile). Kassatähti trükiti nimiväärtuses 25 kopikast kuni 2 rublani aastail 1812, 1813, 1818, 1820, 1831 ja 1833 nahale ja papile. Kassatähtede võltsijatena tabati 1813. aastal Francois Stallo, 1832. aastal Kazimir Gedroyc ja Alexander von Malleson. 1825. aastal andis kindralkuberner Filippo Paulucci korralduse linna ja ettevõtete poolt välja antud rahad kümne aasta jooksul käibelt kõrvaldada.